钦定古今图书集成/明伦汇编/氏族典/第370卷 > 《廖用贤尚友录》 > 阎缵
## 钦定古今图书集成/明伦汇编/氏族典/第370卷 > 《廖用贤尚友录》 > 阎缵

按《晋书阎缵传》：“缵字续伯，巴西安汉人也。侨居河南
新安，为太傅杨骏舍人，转安复令。骏之诛也，缵弃官
归，要骏故主簿潘岳、掾崔基等共葬之。基、岳畏罪，推
缵为主。墓成当葬，骏从弟模告武陵王澹，将表杀造
意者众咸惧，填冢而逃。缵独以家财成墓，葬骏而去。
河间王颙引为西戎校尉司马，有功，封平乐乡侯。愍”
怀太子之废也，缵舆棺诣阙，上书理太子之冤，不省。
及张华遇害，贾谧被诛，朝野震𢙀，缵独抚华尸恸哭
曰：“早语君逊位而不肯，今果不免，命也夫！过！”叱贾谧
尸曰：“小儿，乱国之由，诛其晚矣。”皇太孙立，缵复上疏，
朝廷善其忠烈，擢为汉中太守。赵王伦死，既葬，缵以
车轹其冢。时张华兄子景后徙汉中，缵又表宜还。缵
不护细行，而慷慨好大节。卒于官。